CELEX: 62016TN0621
Language: sk
Date: 2016-08-29 00:00:00
Title: Vec T-621/16: Žaloba podaná 29. augusta 2016 – České dráhy/Komisia

24.10.2016   
            
            
               SK
            
            
               Úradný vestník Európskej únie
            
            
               C 392/46
            
         Žaloba podaná 29. augusta 2016 – České dráhy/Komisia
   (Vec T-621/16)
   (2016/C 392/60)
   Jazyk konania: čeština
   
      Účastníci konania
   
   
      Žalobkyňa: České dráhy a. s. (Praha, Česká republika) (v zastúpení: K. Muzikář, J. Kindl, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Európskej komisie zn. C(2016) 3993 final z 22. júna 2016 vo veci zn. AT.40401 – Twins, ktorým bola nariadená kontrola podľa článku 20 ods. 4 nariadenia Rady č. 1/2003 o vykonávaní pravidiel hospodárskej súťaže stanovených v článkoch 81 a 82 Zmluvy a
            
         
               —
            
            
               uložil Európskej komisii povinnosť nahradiť žalobkyni náklady súdneho konania, a to v plnej výške.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza päť žalobných dôvodov.
   
               1.
            
            
               Prvý žalobný dôvod je založený na tom, že napadnuté rozhodnutie bolo vydané na základe podkladov získaných pri predchádzajúcej kontrole v obchodných priestoroch Českých dráh, ktorá bola uskutočnená na základe protiprávneho rozhodnutia. Takto získané podklady teda Európska komisia nesmela použiť, a to ani na vydanie svojho rozhodnutia napadnutého touto žalobou.
            
         
               2.
            
            
               Druhý žalobný dôvod je založený na tom, že podklady, na základe ktorých bolo vydané napadnuté rozhodnutie, Európska komisia získala pri predchádzajúcej kontrole, a to nad rámec daný predmetom kontroly, teda protiprávne.
            
         
               3.
            
            
               Tretí žalobný dôvod je založený na tom, že napadnuté rozhodnutie a súvisiaca kontrola Európskej komisie predstavujú neprimeraný zásah do súkromnej sféry žalobkyne. Napadnuté rozhodnutie totiž Európska komisia vydala bez právne prípustných podkladov, predmet kontroly vymedzila neprípustne široko a tiež postupovala nad rámec svojich vyšetrovacích právomocí.
            
         
               4.
            
            
               Štvrtý žalobný dôvod je založený na tom, že napadnuté rozhodnutie nedostatočne vymedzuje predmet a účel kontroly, pretože okrem iného neprípustne široko vymedzuje časové obdobie, ktorého sa mala kontrola týkať, a nie je riadne odôvodnené.
            
         
               5.
            
            
               Piaty žalobný dôvod je založený na tom, že napadnutým rozhodnutím a nadväzujúcou kontrolou došlo k neprípustnému zásahu do základných práv a slobôd žalobkyne zaručených článkom 7 Charty základných práv EÚ (resp. článkom 8 Európskeho dohovoru o ochrane ľudských práv a základných slobôd) a článkom 48 Charty základných práv EÚ (resp. článkom 6 Európskeho dohovoru o ochrane ľudských práv a základných slobôd).